Batho le bona ba a ikarabela ka bokgopo bjo bo lego gona. Ela hloko kamoo Beibele e hlalosago megato yeo e lebišago ditirong tšeo di gobatšago. E re: “Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe; sebe sona ge se dirilwe se tšweletša lehu.” (Jakobo 1:14, 15) Ge batho ba kgotsofatša dikganyogo tše di sa lokago goba go ineela go direng dilo tše mpe ba tla ba le ditlamorago tše di sa kgahlišego. (Baroma 7:21-23) Ka ge histori e bontšha, batho ba ile ba dira ditiro tše di tšhošago e bile se se bakile tlaišego e kgolo. Go oketša moo, batho ba kgopo ba ka šušumeletša ba bangwe go dira dilo tše kgopo, ka go re’alo bobe bja gakala le go feta.—Diema 1:10-16. Ge ngwana wa gago wa nywaga e mebedi a ferekane, o a goeletša, a kibakiba fase gomme a itahlela fase. O ipotšiša gore: ‘Na ngwan’aka o phetše gabotse? Na o dira matepe ka gobane ke sa dire dilo gabotse? Na o tla ka a lahla mokgwa wo?’